Nariadenie Komisie (ES) č. 365/2004
z 27. februára 2004,
ktorým sa mení a dopĺňa nariadenie (ES) č. 2233/2003, ktoré otvára colné kvóty spoločenstva na rok 2004 na ovce, kozy, ovčie a kozie mäso
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2529/2001 z 19. decembra 2001 o spoločnej organizácii trhu s ovčím a kozím mäsom [1], najmä na jeho článok 16 ods. 1,
keďže:
(1) Článok 11 ods. 1 nariadenia Komisie (ES) č. 1439/1995 z 26. júna 1995, ktoré stanovuje podrobné pravidlá uplatňovania nariadenia Rady (EHS) č. 3013/89 týkajúce sa dovozu a vývozu výrobkov v sektore ovčieho a kozieho mäsa [2], označuje obdobie platnosti dokladov o pôvode vydaných orgánmi tretej krajiny z hľadiska vývozov oviec, kôz, ovčieho a kozieho mäsa do spoločenstva podľa colných kvót.
(2) Nariadenie Komisie (ES) č. 2233/2003 [3] zaviedlo spravovanie týchto kvót podľa systému "kto prvý príde, je prvý obslúžený" od 1. januára 2004; vzhľadom na určité tretie krajiny však toto nariadenie poskytuje pokračovanie systému licencií až do 30. apríla 2004; v týchto prípadoch by sa mali zaviesť opatrenia na umožnenie hladkého prechodu z dovozného systému licencií na systém "kto prvý príde, je prvý obslúžený".
(3) Kvôli tomu by sa mal umožniť vyšší stupeň flexibility týkajúci sa obdobia platnosti dokladov o pôvode, ako sa to stanovuje v článku 11 ods. 1 nariadenia (ES) č. 1439/95, do tej miery, aby orgány danej tretej krajiny mohli takéto doklady vydávať s obdobím platnosti na menej ako tri mesiace od dátumu vydania.
(4) Opatrenia ustanovené v tomto nariadení sú v súlade s stanoviskom Riadiaceho výboru pre ovce a kozy,
PRIJALA TOTO NARIADENIE:
Článok 1
Do článku 5 ods. 1 nariadenia (ES) č. 2233/2003 sa pridáva tento pododsek:
"Odlišne od článku 11 ods. 1 nariadenia (ES) č. 1439/95 môžu orgány Austrálie a Nového Zélandu vystavujúce doklady až do 30. apríla 2004 vydávať doklady o pôvode s obdobím platnosti na menej ako tri mesiace od ich skutočného dátumu vydania."
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Uplatňuje sa od 1. januára 2004.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 27. februára 2004